Michael Aastrup Jensen (V), 2013-04-04:
Tak for det.
Lovforslaget er ligesom det foregående jo anden fase i udmøntningen af den fælles offentlige digitaliseringsstrategi, som Venstre sammen med vores daværende regeringspartner tilbage i 2011 forhandlede på plads med Danske Regioner og KL.
Det er målet, at det offentlige fremover skal modtage mindst 80 pct. af alle ansøgninger, anmeldelser og indberetninger fra borgerne digitalt.
Konkret indebærer lovforslaget, at der altså fra slutningen af 2013 indføres obligatorisk digital selvbetjening for borgerne på en lang række områder.
Det drejer sig bl.a. om anmeldelse af udrejser og anmodning om navne- og adressebeskyttelse, ved ansøgning om økonomisk fripladstilskud til dagtilbud og ansøgning om plads i fritidshjem, ved meddelelse om valg af almenpraktiserende læge, ansøgning om begravelseshjælp, anmeldelse af forekomster af rotter samt ved ansøgning om støtte til hjælpemidler osv. osv.
Det er med andre ord et lovforslag, der vedrører rigtig mange områder.
Sidste år vedtog et stort flertal i Folketinget et lignende lovforslag.
Lovforslaget indebar bl.a., at danskerne fremover skal anmelde flytning og skrive børn op til en plads i folkeskolen digitalt.
Ved at erstatte papirformularer med digital selvbetjening effektiviserer vi den offentlige sektor.
Dermed kan vi frigøre økonomiske ressourcer, som i stedet kan anvendes til f.eks. ældrepleje, uddannelse og bedre veje.
Og der er mange penge at hente.
Det koster op mod 100 kr. at behandle en papirformular.
Hvis borgeren derimod benytter en digital selvbetjeningsløsning koster det ned til ca. 5 kr.
Siden 2009 har det alene været muligt at ansøge digitalt om SU.
Overgangen til digital selvbetjening alene på dette område indebærer en årlig administrativ gevinst på ca. 50 mio. kr. for det offentlige.
Set i lyset af de udfordringer, vores velfærdssamfund står over for, er der god brug for disse penge.
Undersøgelserne af danskernes it-anvendelse viser også, at stadig flere og flere bruger internettet dagligt.
Hele 84 pct. af danskere mellem 16 år og 89 år bruger det faktisk hver dag eller ugentligt.
Desuden oplever vi fortsat et fald i andelen af dem, der aldrig har været på internettet.
Dette fald svarer til, at ca. 90.000 flere danskere mellem 16 år og 89 år var på nettet i 2012 sammenlignet med i 2011.
Vi ser samtidig en støt stigende brug af det offentliges hjemmesider og mulighederne for at indsende oplysningerne digitalt.
Ligeledes er der flere, der vælger den digitale bank frem for filialen nede på gaden.
Så alt i alt er der rigtig mange positive elementer, som også afspejler den digitale virkelighed, som flere og flere danskere oplever i hverdagen.
Så på den måde er vi faktisk fra Venstres side rigtig glade for lovforslaget, men jeg vil også gerne benytte lejligheden til lige at komme med et lille men.
Det lille men er selvfølgelig, at vi også skal tænke på de mange danskere, som ikke har en ordentlig og god internetforbindelse.
De findes.
De findes ikke kun på øer eller ude i landdistrikterne, men de findes også i større byer rundtom i landet.
Der har vi altså brug for, at vi hele tiden i det her Folketing tænker på veje ved brug af den nye teknologi – den trådløse eller andre ting – og i det hele taget sørger for at indtænke, at ikke bare virksomheder får optimale internetforbindelser, men at borgerne også får det.
Noget af det, som vi i hvert fald vil køre frem med både i løbet af arbejdet med det her lovforslag og generelt, er hele tiden at sikre, at de mobilhuller og også internethullerne, der er rundtomkring på danmarkskortet, bliver lukket så hurtigt som muligt.